
ПРЕССЪОБЩЕНИЕ

14 август 2020 г.

БНБ пуска в обращение нова банкнота с номинална стойност 5 лева, емисия 2020 г.
Българската народна банка пуска в обращение последната банкнота от новата серия банкноти, която е с номинална стойност 5 лева и емисия 2020 г. Банкнотата ще бъде в обращение от 4 септември 2020 г. като законно платежно средство.
Общият дизайн и основните елементи на банкнотите от новата серия се запазват без съществени изменения спрямо банкнотите, които са в обращение. Промените са свързани с въвеждането на нови защитни елементи, които в банкнотата с номинална стойност 5 лева, емисия 2020 г., са:
Допълнителен знак за незрящи граждани – състои се от една дебела и девет тънки линии, разположени под ъгъл на двете къси страни на банкнотата.
Холограмна лента с оптични ефекти – редуващи се при промяна на ъгъла на наблюдение изображения на жътварка и стилизирано цвете; цветен холограмен портрет на Иван Милев; изображения на „изправен коронован лъв“ с динамичен ефект и обемно триизмерно изображение на цифрата „5“.
Осигурителна нишка – вградена в хартията, частично излизаща на сектори от обратната страна, със светъл повтарящ се текст „БНБ 5“ и с вертикален динамичен ефект, променяща цвета си от червено към зелено. Изображението на повтарящия се текст „БНБ 5“ се чете от лицевата страна при поставянето на банкнотата срещу източник на светлина.
Воден знак с висока резолюция – наблюдава се при поставянето на банкнотата срещу източник на светлина. Състои се от полутоново изображение с висока резолюция на портрета на Иван Милев. Изображението се наблюдава и от обратната страна на банкнотата.

Банкнотите с номинална стойност 5 лева, емисии 1999 г. и 2009 г., продължават да бъдат в обращение заедно с банкнотите с номинална стойност 5 лева, емисия 2020 г.

Повече информация за новата банкнота можете да намерите в подрубрика „Нова серия банкноти” – 5 лева, 2020 г.
5 лева, 2020 г.

